ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για τα μέτρα που πρέπει να ληφθούν κατά της ατμοσφαιρικής ρύπανσης από τις εκπομπές μηχανοκίνητων οχημάτων και για την τροποποίηση της οδηγίας 70/220/ΕΟΚ (δοκιμή εκκίνησης με ψυχρό κινητήρα)

1. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο (έγγραφο COM(2000) 487 τελικό - 2000/0211 COD): // 6 Σεπτεμβρίου 2000

Ημερομηνία γνωμοδότησης της Οικονομικής και Κοινωνικής Επιτροπής: // 28 Φεβρουαρίου 2001

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: // 15 Μαΐου 2001

Ημερομηνία έκδοσης της κοινής θέσης: // 15 Οκτωβρίου 2001.

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στόχος της πρότασης είναι η τροποποίηση της οδηγίας 70/220/EOΚ, όπως τροποποιήθηκε τελευταία από την οδηγία 2001/1/EΚ, προκειμένου να συμπληρωθούν οι οριακές τιμές εκπομπών σε χαμηλές θερμοκρασίες που ισχύουν για οχήματα με κινητήρες επιβαλλόμενης ανάφλεξης και να τεθούν σε εφαρμογή από την 1η Ιανουαρίου 2003. Η πρόταση προβλέπει οριακές τιμές σε χαμηλή θερμοκρασία που θα ισχύουν σε νέους τύπους ελαφρών επαγγελματικών οχημάτων (κατηγορία Ν1) κλάσεως βάρους ΙΙ (ανώτερης των 1 305 kg έως και 1 760 kg) και κλάσεως βάρους ΙΙΙ (ανώτερης των 1 760 kg έως και 3 500 kg) που είναι εφοδιασμένα με κινητήρες επιβαλλόμενης ανάφλεξης. Η πρόταση εντάσσει επίσης στο πεδίο της δοκιμής σε χαμηλή θερμοκρασία νέους τύπους βαρύτερων επιβατικών οχημάτων (κατηγορίας M1) που προηγουμένως εξαιρούνταν από το πεδίο της εν λόγω δοκιμής βάσει της οδηγίας 70/220/EΟΚ, όπως τροποποιήθηκε από την οδηγία 98/69/EΚ.

Οι απαιτήσεις εφαρμόζονται μόνον σε οχήματα με κινητήρες επιβαλλόμενης ανάφλεξης που λειτουργούν με βενζίνη, υγραέριο ή φυσικό αέριο. Εξαιρούνται ειδικά τα ντιζελοκίνητα οχήματα.

3. ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

Στην πρώτη του ανάγνωση, το Ευρωπαϊκό Κοινοβούλιο ενέκρινε 4 τροπολογίες λαμβάνοντας υπόψη τις συζητήσεις με την Προεδρία του Συμβουλίου για την επίτευξη συμφωνίας σε πρώτη ανάγνωση.

Η τροπολογία 1 αφορά την ημερομηνία μεταφοράς της τροποποιητικής αυτής οδηγίας στο εθνικό δίκαιο των κρατών μελών.

Η τροπολογία 2 επιφέρει αλλαγές σε πίνακα της οδηγίας, στον οποίο περιλαμβάνονται οι ισχύουσες δοκιμές για οχήματα με κινητήρες επιβαλλόμενης ανάφλεξης. Ως εκ τούτου, η τροπολογία αντικατοπτρίζει την επέκταση του πεδίου εφαρμογής της δοκιμής σε χαμηλή θερμοκρασία σε όλους τους συναφείς τύπους οχημάτων που είναι εφοδιασμένα με κινητήρες επιβαλλόμενης ανάφλεξης.

Η τροπολογία 4 προτείνει αυστηρότερες οριακές τιμές εκπομπών μονοξειδίου του άνθρακα (CO) και υδρογονανθράκων (HC) σε χαμηλή θερμοκρασία για ελαφρά επαγγελματικά οχήματα κλάσεων II και III που είναι εφοδιασμένα με κινητήρα επιβαλλόμενης ανάφλεξης.

Η τροπολογία 5 επιφέρει αλλαγή στη διατύπωση με την οποία διευκρινίζονται οι νέοι τύποι οχημάτων στους οποίους εφαρμόζεται η δοκιμή εκκίνησης με ψυχρό κινητήρα από 1ης Ιανουαρίου 2003.

Η κοινή θέση λαμβάνει πλήρως υπόψη και τις τέσσερις τροπολογίες που πρότεινε το Ευρωπαϊκό Κοινοβούλιο σε πρώτη ανάγνωση. Ωστόσο, περαιτέρω εξέταση από το Συμβούλιο είχε ως αποτέλεσμα μια μικρή τροποποίηση της τροπολογίας 5 για τη βελτίωση της νομικής σαφήνειας και για την άμεση διευκρίνιση στο αντίστοιχο σημείο ότι η δοκιμή εκκίνησης με ψυχρό κινητήρα εφαρμόζεται σε οχήματα κατηγορίας M1 και κατηγορίας N1 κλάσεως I από 1ης Ιανουαρίου 2002.

4. ΣΥΜΠΕΡΑΣΜΑ

Σε γενικές γραμμές, η Επιτροπή υποστηρίζει την κοινή θέση και καλεί τα δύο θεσμικά όργανα να καταλήξουν σε συμφωνία επί της τροποποιητικής αυτής οδηγίας το συντομότερο δυνατό.